b'\n_START_ARTICLE_\nMaksimilijan I. Mehi\xc5\xa1ki\n_START_SECTION_\n\xc5\xbdivljenje\n_START_PARAGRAPH_\nFerdinand Maksimilijan Habsbur\xc5\xa1ko-Lotarin\xc5\xa1ki (Ferdinand Maximilian Joseph Maria) se je rodil kot drugi sin nadvojvodu Francu Karlu (mlaj\xc5\xa1emu sinu svetega rimskega cesarja Franca II.) in Zofiji Bavarski v pala\xc4\x8di Sch\xc3\xb6nbrunn na Dunaju._NEWLINE_Po karieri v avstrijski vojni mornarnici je s podporo francoskega cesarja Napoleona III. in mehi\xc5\xa1kih monarhistov 10. aprila 1864 postal mehi\xc5\xa1ki cesar. Mnogo dr\xc5\xbeav, med drugim tudi Zdru\xc5\xbeene dr\xc5\xbeave Amerike niso priznale njegove vladavine. Polo\xc5\xbeaj se je do leta 1867 zelo poslab\xc5\xa1al zaradi propada evropske intervencije, slabega gospodarskega stanja in notranjih nesporazumov, nakar so uporni\xc5\xa1ke sile, ki jih je \xc5\xbee od za\xc4\x8detka evropske intervencije vodil Benito Ju\xc3\xa1rez, dokon\xc4\x8dno premagale mehi\xc5\xa1ko cesarsko vojsko pri Queretaru. Cesarja Maksimilijana in njegova generala, Miramona in Mejio, so pred voja\xc5\xa1kim sodi\xc5\xa1\xc4\x8dem obsodili na smrt z ustrelitvijo, ki je bila izvr\xc5\xa1ena 19. junija 1867.'